Bulle help Brits nie dié keer met Sanzaar-stryd | Netwerk24
Deur Cobus Claassen 13 Mei 2019 17:42
Die Bulle-haker Schalk Brits het ’n Maandagaand-spertyd gehad om te motiveer waarom Sanzaar hom nie ’n tweede keer moet straf nie.
Brits, wat Saterdag saam met die Bulle na Melbourne, Australië, vertrek het, kan ’n boete van tot R100 000 opgelê word oor kommentaar wat hy verlede week op ’n mediakonferensie gelewer het.
Die Bulle-haker Schalk Brits is dalk gou weer op Sanzaar se tapyt oor kommentaar wat hy verlede week op ’n mediakonferensie gelewer het. Foto: Gallo Images
Hy het onder meer die mening uitgespreek dat hy onbillik behandel is toe hy in April vir vier wedstryde (vyf weke) geskors is vir sy onderonsie met Akker van der Merwe, haker van die Haaie.
“As jy van begin tot einde na die voorval kyk, moes die uiteinde (sy skorsing) nooit gewees het wat dit was nie,” het die ervare Springbok op Loftus Versfeld aan rugbyskrywers gesê.
Brits was ook van mening dat Sanzaar, die beheerliggaam van rugby in die Suidelike Halfrond, die manier waarop tugprosesse hanteer word, in heroënskou moet neem.
Hy het die punt gemaak dat Suid-Afrikaanse spelers in baie gevalle aan die kortste ent trek met Sanzaar-tugsake.
Brits sê dit is jammer daar is nie ’n forum waar hy ná die skorsing sy misnoeë te kenne kon gee nie.
Alfons Meyer, uitvoerende hoof van die Blou Bulle Maatskappy (BBM), het bevestig dat Sanzaar hom hieroor skriftelik in kennis gestel het.
“Ons weet daarvan, maar Schalk hanteer die saak in sy persoonlike hoedanigheid.
“Ons hoop van harte dat hy die saak in perspektief kan stel en dat dit die einde van die sage sal wees.”
Brits staan nie die gevaar dat hy weer ’n wedstrydskorsing op die lyf sal loop nie.
Sanzaar wys in sy skrywe daarop dat Brits hom (Sanzaar) en die Superrugby-reeks in oneer gebring het met sy kommentaar en dat hy die kompetisie se gedragskode verontagsaam het.
Sanzaar het by navraag gesê hy gaan nie kommentaar lewer voordat die saak afgehandel is nie.
Meer oor: Schalk Brits | Bulle | Superrugby